***2 nömrəli əlavə***

**Vergilər nazirinin 14 noyabr 2019-cu il tarixli 1917040101011800 nömrəli əmri ilə təsdiq edilmişdir (*05.10.2020-ci il tarixli 2017040100947700 nömrəli əmrlə edilmiş dəyişikliklərlə).***

**Vergi müvəkkillərinin xidmət göstərdiyi vergi ödəyicilərinə münasibətdə keçiriləcək nəzarət tədbirləri üzrə**

**Q A Y D A L A R**

1. **Ümumi müddəalar**
	1. “Vergi müvəkkillərinin xidmət göstərdiyi vergi ödəyicilərinə münasibətdə keçiriləcək nəzarət tədbirləri üzrə Qaydalar” (bundan sonra – Qaydalar) Azərbaycan Respublikasının Vergilər nazirinin 29 aprel 2019-cu il tarixli 1917040100387300 nömrəli “Vergi müvəkkilləri institutunun yaradılması məqsədi ilə bəzi tədbirlərin görülməsi barədə” əmrinin 2.2-ci bəndinə uyğun olaraq hazırlanmışdır.
	2. Bu Qaydalar Vergi Məcəlləsinin və Dövlət Vergi Xidməti tərəfindən keçirilən nəzarət tədbirlərini tənzimləyən, aşağıda sadalanan Qaydaların tələbləri nəzərə alınmaqla vergi müvəkkillərinin xidmət göstərdiyi vergi ödəyicilərinə münasibətdə keçiriləcək nəzarət tədbirlərinin təşkilini, keçirilməsini və bununla bağlı prosesləri tənzimləyir:
		1. Azərbaycan Respublikası Vergilər Nazirliyinin Kollegiyasının 07.09.2016-cı il tarixli 1617050000011400 nömrəli Qərarı ilə təsdiq edilmiş “Səyyar vergi yoxlamasının keçirilməsi Qaydaları”;
		2. Vergilər Nazirliyinin Kollegiyasının 08.05.2019-cu il tarixli 1917050000008600 nömrəli Qərarı ilə yeni redaksiyada təsdiq edilmiş “Bəyannamələrin, hesabatların və arayışların kameral vergi yoxlamalarının aparılmasına dair Qaydalar”;
		3. Azərbaycan Respublikası Vergilər Nazirliyinin Kollegiyasının 07.09.2016-cı il tarixli 1617050000011400 nömrəli Qərarı ilə təsdiq edilmiş “Təsərrüfat obyektləri və fəaliyyət sahələri üzrə risklərin qiymətləndirilməsi Metodologiyası” (bundan sonra Metodologiya).
	3. Bu Qaydaların məqsədi təmsil və xidmət etdiyi vergi ödəyicilərinin vergi qanunvericiliyinə, sığorta haqlarının hesablanmasına və ödənilməsinə münasibətdə məcburi dövlət sosial sığorta,işsizlikdən sığorta və tibbi sığorta qanunverciliklərinə əməl edilməklə vergi öhdəliklərinin vaxtında və tam yerinə yetirilməsini təmin edən və Dövlət Vergi Xidməti ilə Əməkdaşlıq Sazişi imzalayan vergi müvəkkillərinin fəaliyyətlərinin təşviq edilməsindən ibarətdir.
2. **Əsas anlayışlar**
	1. *Bu Qaydaların məqsədləri üçün istifadə olunan anlayışlar aşağıdakı mənaları ifadə edir:*
		1. **vergi müvəkkili (bundan sonra – müvəkkil) –** Dövlət Vergi Xidməti ilə bağlanılmış “Əməkdaşlıq Sazişi”nin tələblərinə uyğun olaraq vergi ödəyicilərinə xidmətlər göstərən hüquqi şəxs;
		2. **vergi riski** – vergi öhdəliklərinin hər hansı səbəbdən düzgün müəyyən edilməməsi nəticəsində vergi ödəyicisinin maliyyə itkisinə məruz qalmasının mümkünlüyü;
		3. **vergi riskinin qiymətləndirilməsi** – vergi öhdəliklərinin düzgün müəyyən edilməsinin qiymətləndirilməsi;
		4. **yoxlayıcı** – nəzarət tədbirini həyata keçirən Dövlət Vergi Xidmətinin vəzifəli şəxsi;
		5. **nəzarət tədbirləri** – kameral və səyyar vergi yoxlamaları.
3. **Qaydalarla tənzimlənən münasibətlərin iştirakçıları**
	1. *Bu Qaydalarla tənzimlənən münasibətlərin iştirakçıları aşağıdakılardır:*
		1. Vergi Məcəlləsinə müvafiq olaraq vergi ödəyicisi hesab edilən hüquqi və

(və ya) fiziki şəxslər;

* + 1. vergi müvəkkilləri;
		2. yoxlayıcılar.
1. **Vergi müvəkkilinin xidmət göstərdiyi vergi ödəyicilərinin fəaliyyəti üzrə təhlillərin aparılması və vergi risklərinin müəyyən edilməsi**
	1. Dövlət Vergi Xidmətinin Aparatının nəzarət tədbirlərini həyata keçirən struktur vahidləri və strukturuna daxil olan qurumların nəzarət tədbirlərini həyata keçirən sturuktur bölmələri tərəfindən aparılan təhlillər və vergi ödəyicilərinin fəaliyyəti üzrə əldə edilmiş məlumatlar əsasında vergi riskləri müəyyən olunur və həmin risklərə müvafiq vergi nəzarəti tədbirləri həyata keçirilir.
	2. Vergi risklərin təhlili və qiymətləndirilməsi hər sahənin xüsusiyyətinə uyğun parametrlər müəyyən edilərək AVİS-də olan məlumatlardan istifadə edilməklə həyata keçirilir.
	3. Vergi riskinin qiymətləndirilməsi və vergi potensialının (vergi ödəyicisi tərəfindən ödənilməli olan vergi məbləği) hesablanması ilə bağlı təhlillərin aparılması üçün parametrlər analoji (eyni fəaliyyət növü və biznes qrupa aid olan vergi ödəyicilərinin və onlara məxsus olan obyektlərin) göstəricilərini əks etdirən aşağıdakı məlumatlar əsasında müəyyən edilir:
		1. Bəyan edilmiş və ya dəqiqləşdirilmiş bəyannamə üzrə sonuncu dövriyyə, son xronometraj və ya səyyar vergi yoxlamasının nəticələri üzrə dövriyyə və ödənilmiş vergilər;
		2. Fəaliyyət sahəsi üçün spesifik parametrlər (əsas sahə, işçilərin sayı, kommunal xərclər, əmək haqqı, ödənilmiş vergilər və sair).
	4. Təhlillər nəticəsində iqtisadi göstəricilər əsasında vergi ödəyicilərinin vergidən yayınma halları aşağıdakı risklər üzrə qiymətləndirilir:
		1. əmək haqqı riski;
		2. hesablanmış vergi riski;
		3. ödənilmiş vergi riski;
		4. rentabellik riski;
		5. ƏDV bəyannaməsi üzrə əvəzləşdirilmiş vergi riski;
		6. dövriyyənin azaldılması riski;
		7. xərclərin artırılması riski.
2. **Vergi müvəkkilinin xidmət göstərdiyi vergi ödəyicilərinin fəaliyyəti üzrə nəzarət tədbirlərinin xüsusiyyətləri**
	1. Dövlət Vergi Xidmətinin Aparatının nəzarət tədbirlərini həyata keçirən struktur vahidləri və strukturuna daxil olan qurumların nəzarət tədbirlərini həyata keçirən sturuktur bölmələri tərəfindən aparılmış təhlillərin nəticələrinə əsasən vergi riskləri aşkar olunan vergi ödəyicisinin vergi müvəkkilinin xidmət göstərdiyi vergi ödəyicisi olub-olmaması müəyyən edilir. Bu məqsədlə ilk növbədə aşağıdakılar araşdırılır:
		1. vergi müvəkkili və vergi ödəyicisi arasında xidmətlərin göstərilməsi ilə əlaqədar müqavilənin mövcudluğu;
		2. müqaviləyə əsasən vergi ödəyicisi tərəfindən vergi müvəkkilinə verilmiş səlahiyyətlər.
	2. Vergi ödəyicisi vergi müvəkkilinin xidmət göstərdiyi vergi ödəyicisi olduqda:
		1. ***kameral vergi yoxlaması zamanı:***
			1. vergi müvəkkilinə aşkar olunmuş risklərin 12 iş günü müddətində aradan qaldırılması və ya bu barədə təsdiqedici sənədlər də əlavə edilməklə izahat məktubunun 8 iş günü müddətində təqdim edilməsi barədə məlumat göndərilir;
			2. verilmiş müddətlər ərzində vergi müvəkkili tərəfindən hər hansı tədbirlər görülmədikdə bu hal vergi müvəkkili ilə bağlanmış “Əməkdaşlıq Sazişi”nin şərtlərinin onun tərəfindən pozulması kimi qiymətləndirilir və aşkar olunmuş risklər kameral vergi yoxlaması ilə aradan qaldırılır;
			3. aşkar olunan vergi riski aradan qaldırıldıqda və ya bu barədə təsdiqedici sənədlər də əlavə edilməklə təqdim edilmiş izahat məktubu yoxlayıcı tərəfindən qənaətbəxş hesab edildikdə kameral vergi yoxlaması bağlanılır.
		2. ***Növbəti səyyar vergi yoxlamasının başlanması barədə Qərar qəbul olunana qədər:***
			1. Bu Qaydaların 4-cü bölməsində göstərilən hallar üzrə aşkar olunan vergi risklərinin yaranmasının səbəblərinin 10 gün müddətində izah ediməsi və ya aradan qaldırılması barədə Dövlət Vergi Xidməti tərəfindən vergi müvəkkilinə və vergi ödəyicisinə bildiriş göndərilir.
			2. Bu Qaydaların 5.2.2.1-ci yarımbəndində qeyd edilən müddət ərzində vergi müvəkkili tərəfindən hər hansı tədbirlər görülmədikdə və ya verilmiş məlumat qaneedici olmadıqda vergi riskləri aşkar olunmuş vergi ödəyicisində səyyar vergi yoxlamasının keçirilməsi barədə Qərar qəbul olunur.
			3. aşkar olunan vergi riski aradan qaldırıldıqda və ya bu barədə təsdiqedici sənədlər də əlavə edilməklə təqdim edilmiş izahat məktubu yoxlayıcı tərəfindən qənaətbəxş hesab edildikdə səyyar vergi yoxlamasının keçirilməsi barədə Qərarın qəbul edilməsindən imtina edilir.
	3. Yaranmış risklərin aradan qaldırılması və ya bu barədə təsdiqedici sənədlər də əlavə edilməklə izahat məktubunun vergi müvəkkili tərəfindən Dövlət Vergi Xidməti təqdim edilməsini təmin edən bu Qaydalarda nəzərdə tutulan bütün tədbirlər həyata keçirilməklə yanaşı, əlavə vergi hesablaması ilə bağlı dəqiqləşdirmələr aparmaq üçün vergi müvəkkili ilə görüş təşkil edilə bilər.
	4. Metodologiya əsasında müəyyən edilmiş aşağı qruplu risklər üzrə vergi müvəkillərinin xidmət göstərdiyi vergi ödəyiciləri üzrə nəzarət tədbirləri keçirilmir.
3. **Vergi müvəkkilinin xidmət göstərdiyi vergi ödəyicilərində vergi nəzarəti tədbirlərinin təyin olunması**
	1. Vergi müvəkkilinin xidmət göstərdiyi vergi ödəyicilərində vergi riskləri aşkar olunduqda həmin vergi ödəyicilərində vergi nəzarəti tədbirləri bu Qaydaların 5-ci hissəsinin müddəaları nəzərə alınmaqla təyin olunur.
	2. Bu Qaydaların müddəaları nəzərə alınmaqla vergi müvəkkilinin xidmət göstərdiyi vergi ödəyicilərində məhdudiyyət olmadan müvafiq vergi nəzarəti tədbirləri aşağıdakı hallarda keçirilir:
		1. Operativ vergi nəzarəti üzrə bütün hallarda.
		2. Səyyar vergi yoxlaması üzrə Vergi Məcəlləsinin 38.3-cü maddəsində müəyyən edilmiş hallarda.